Theuns Stofberg was die kaptein van die Suid-Afrikaanse nasionale Springbokrugbyspan vir vier toetse tussen 1980 en 1984. Hy word onthou vir sy spoed en sy grootte, altwee merkwaardig vir 'n flank in daardie tyd, en altwee faktore wat gewoonlik nie saamgaan in rugby waar grootte regtig saak maak nie. Hy was Suid-Afrika se sewe-en-dertigste Springbokkaptein. Hy is op 6 Junie 1955 op die Vrystaatse dorpie Villiers gebore, waar sy vader, ds. Kosie Stofberg van 1952 tot 1962 leraar was van die NG gemeente Villiers, en Marthinus Theunis Steyn Stofberg gedoop ter ere van sy oupagrootjie aan moederskant, pres. M.T. Steyn. Sy oupa aan moederskant was die predikant en politikus dr. N.J. van der Merwe en sy ouma Tibbie Steyn, 'n dogter van oudpres. M.T. en mev. Steyn, ook Tibbie. Deur dié familielyn was hy 'n agterkleinseun van ds. Colin McKenzie Fraser, 44 jaar lank leraar van die NG gemeente Philippolis en 'n agter-agterkleinseun van ds. Colin Fraser van Beaufort-Wes, die stamvader van die Fraser-familie in Suid-Afrika na wie die dorp Fraserburg deels genoem is.